Чишмә җыры
(балалар өчен пьеса)

Катнашучылар:

Даян мәргән – Борынгы Болгар иле егете

Айсылу – аның сөйгән яры
Көмешсылу – чишмә иясе, чибәр кыз кыяфәтендә

Алчын – Болгар ханы улы

Алмаз – хәзерге чор егете, кыска шорттан, футболкадан
Гөлбикә – Алмазның әбисе 
Азат – Алмазның дусты
1 нче һәм 2 нче сакчы

Сөрәнче
1 нче пәрдә

1 нче күренеш

Алмазның әбисе, җыр көйләп, өстәл әзерләп йөри. Алмаз кайтып керә дә чиләктән зур чүмеч белән су алып эчә.
Гөлбикә. Ярты чиләк су эчеп бетерерлек ни кылдың тагын?

Алмаз. Чүп җыйдык, әбекәй.

Гөлбикә. Нинди чүп турында сөйлисең, улым?

Алмаз. Туристлардан калган чүпне.

Гөлбикә. Зәңгәр күл буенда ял итүчеләр күбәйгән, дигәннәр иде. Әллә шундамы?

Алмаз. Нәкъ күзенә бастың, әбекәй. Бөтен тирә-ягын чүпкә батырып киткәннәр.

Гөлбикә. Әй, илаһым. Нишли адәм балалары, ә? Изге урын икәнлеген бөтен дөнья белә лабаса.

Алмаз. Вәт, шул-шул. Беләләр. Бүген бер урынны пычратып китәләр, икенче юлы чиста урын табып, аны да чүпкә батыралар. Берәүнең дә җыештырасы килми.
Гөлбикә. Борынгы Болгар иленең иң матур җирләрен мәсхәрә итәләр икән.

Алмаз. Салкын чишмәнең як-ягы баткаклыкка әйләнгән, учак ягып, казан аскан урыннарын да чистартмаганнар.

Гөлбикә (әрнүле тавыш белән). Чишмә суы белән Зәңгәр күл туенып тора, ул бетсә, күл дә саегып кибәчәк.

Алмаз. Борынгы Болгарда минем кебек егетләр ук-җәя тотып, ауга йөргәннәр, кылыч алып, илне дошманнан саклаганнар, ә мин чүп өемнәре белән көрәшеп йөрим. Адәм көлкесе.

Гөлбикә. Зәңгәр күл иясен качырсалар, тирә-якта ямь бетәчәген белмидер шул адәм балалары.
Алмаз. Күл иясе күптән киткәндер инде.

Гөлбикә. Ник алай дисең, улым?

Алмаз. Мин синең теге җырыңны күл буена барып, ничә тапкыр җырлап карадым инде. Су иясе Көмешсылу күренмәде.

Гөлбикә. Ул җырны илгә-көнгә кайгы, олы сагыш килгәндә генә җырлаганнар борынгылар. Көмешсылу күлдән чыгып, аларга ярдәм итә торган булган.

Алмаз. Ник мин җырлагач чыкмады? Җиребезне чүплек өеменә әйләндерүчеләр дошман явыннан да куркынычрак түгелмени?!
Гөлбикә. Көмешсылуны борчымагыз, улым. Җүнсез бәндәләр белән үзегез көрәшегез. 

Алмаз. Һәр урынны, һәр кешене саклап ятыйкмыни?

Гөлбикә. Саклама, бу эшкә тотынгансың икән, башка нәрсә уйлап тап. 
Алмаз. Штраф салдырыйкмы?

Гөлбикә. И-и улым, улым. Башсыз адәмнәр сүзен сөйлисең. Штраф белән хәзер кеше куркытып буламыни? Алар күп бит. Беркөн безнең авылныкылар да урман аланында ит куырып яталар иде. Калган күмердән ут чыкмасын дип, күрше карчык белән сүндереп йөрдек. 
Алмаз. Нишләргә соң алайса?

Гөлбикә. Иң элек үзегез матурлыкны күрергә өйрәнегез. Матурлыкка соклана белгән кеше башкаларны да өйрәтә ала.
Алмаз. Ну, акыллы да соң син, әбекәй.

Гөлбикә. Ярар, ярар, салпы якка салым кыстырганны беркайчан да яратмадым.
Азат, башын тыгып, урам як тәрәзәдән кычкыра.
Азат. Алмаз, озак торма, төштән соң урман ягын чистартабыз.

Алмаз. Ярар, озак тормам. (Әбисенә.) Әбекәй, теге җырны син кайдан беләсең?

Гөлбикә (ул сөйләгәннәр экранда күренә). Буыннан-буынга күчеп килгән җыр ул. Безнең борынгы бабаларыбының дәүләте Болгар ханлыгы дип аталган. Безнең бүгенге авыл урман эчендә үк урнашкан булган. Хәзер ул урманнар юк инде. Бу якларда бик батыр укчылар яшәгән. Болгарга дошманнар килгәч, алар яу кырына ташланганнар. Даян мәргән дә шундый батыр егетләрдән саналган. Аның Айсылу исемле сөйгән кызы булган, ди. Ул Зәңгәр күл буена барып җырлый торган булган. Су иясе Көмешсылуга ул җыр бик ошаган. Айсылу җырлаганда судан чыга торган булган. Башкаларга күренмәгән.
Алмаз. Их, шул вакытка кайтып, барысын да үз күзләрең белән күрсәң икән. Гөлбикә. Ярар, буш хыял белән яшәгәнче, әнә җиребезне пычракка батыручылар белән көрәш.
Алмаз (исенә төшереп). Әбекәй, күр әле, чишмәне чистартканда мин бер нәрсә таптым.

Гөлбикә (әйләндереп карый). Нәрсә дияргә дә белмим шул. Мөһергә дә охшаган үзе. Ниндидер тамгалары да бар икән. Улым, син аны укытучыңа күрсәт, ул белсә генә инде. Ярый, мин күршеләргә кереп чыгам, син ашап ал. (Чыга.)
Алмаз (мөһерне карый). Ислам абый күрсә шаккатачак. Күлнең тирә-ягын казып тикшерәсе бар әле, дип торган иде беркөнне. (Күзенә якын китереп карый.) Чыннан да, бик кызык табылдык бу. Ярар, бераз ял итим әле. (Киерелеп ала.) Бүген эш күп булды, арытты кебек. (Мөһерне кулына тоткан көе, диванга ята да йоклап китә. Теге мөһер тирәли аллы-гөлле утлар җемелди башлый. Алмаз төш күрә. Төшендә борынгы Болгар чорына килеп чыга.)

2 нче күренеш

Алмаз чишмә буена килеп чыга. Сөйләшкән тавышлар ишетеп яшеренә. Борынгы Болгар сугышчысы киеменнән Даян мәргән һәм сөйгән кызы Айсылу керә. Аның киемнәре дә шул чорга хас. Озын чәчләренә чулпылар тагылган.

Айсылу. Салкын чишмә. Даян, мә, эчеп кара. (Чүмеч белән су алып эчерә.) Даян. Тешне сындырырлык салкын су.
Айсылу. Бу чишмә Зәңгәр күл белән тоташа. Ә-әнә тегендә. Мондый су беркайда да юк.

Даян. Безнең бабайлар сайлый белгән урынны. Шә-ә-п. Чит-ят кабиләләрнең күзе төшмәслек түгел шул.

Айсылу. Даян, күр әле бу матурлыкны. Әнә, әнә, теге кошларны күрәсеңме?

Даян. Аккошлар. Күр әле, теге яктан да йөзеп киләләр.

Айсылу. Аккошлар тыныч һәм чиста урында гына яши. Монда аларга рәхәт. Беркем дә тими.
Даян. Безгә дә рәхәт. (Кызны кочагына ала.) Мин гомерем буе шулай гына торыр идем. Айсылу, телисеңме, мин монда үзебезгә өй салам.
Айсылу. Син дә, мин дә болай да күлдән ерак тормыйбыз. Без бу урынга, эштән бушагач, ял итәргә килербез, яме.

Даян. Айсылу, әйдә, су керәбез. (Кызны кулына күтәреп ала.)

Айсылу (аның кулыннан ычкынып). Даян, әрсезләнмә, монда без генә түгел.
Даян. Урман эчендәге күл буенда кем йөрсен? Бирегә кичен боланнар гына су эчәргә төшә.

Айсылу. Ялгышасың, күлдә су кызы Көмешсылу яши. Ул чишмә буена килеп юынырга ярата. Менә бу урынга утырып озын чәчләрен тарый.
Даян. Алтын тарагы да бар, диген инде.

Айсылу. Аның тарагы көмеш, киемнәре дә көмеш сыман.
Даян. Су кызына кием ник кирәк?

Айсылу. Җүләр дә инде син, Даян. Киемсез йөрсенмени? Аның киемнәре хан кызларыныкы кебек елык-елык итеп тора.

Даян. Күргәнең бармыни?

Айсылу. Анысын сорама, әйтмим. Көмешсылу китсә, бу күл кибәчәк, ди әнием.

Даян. Чишмә бетсә генә кибә ул.

Айсылу. Су кызы булмаса, чишмә дә кибә.

Даян. Хыялый син, Айсылу. Мине дә ышандырып бетерә яздың. Кайдан уйлап чыгардың бу әкиятне?
Айсылу (үпкәләп). Ышанмасаң ышанма.
Даян. Ничек ышаныйм, ди. Бала-чага су буена бармасын өчен генә уйлап чыгарылган нәрсә бит ул. Синең дә шулардан артык җирең юк. Кешегә сөйләмә тагын.

Айсылу. Көмешсылу үзе турында белүләрен теләми, яман ниятле кешеләрдән саклана ул. Мин моны сиңа гына сөйләдем. Якын кешем итеп кенә. Син миңа бер тамчы да ышанмыйсың. (Йөгереп чыгып китә).

Даян. Менә кирәк булса. Көнгә бер тапкыр очрашабыз, рәхәтләнеп сөйләшеп тә булмады. Кайдан уйлап чыгара диген ул әкиятләрне? (Су чупылдаган тавыш килә.) Кем бар анда? Дошман булсаң, яныма чык, яшеренеп йөрмә. Ук-җәясен алып тавыш килгән якка төзи.

Көмешсылу. Бу мин. (Үзе күренми, чишмә челтерәгәндәй тавыш белән көлә.)
Даян. Кем син? Каршыма килеп бас, югыйсә атам.

Көмешсылу (чыга). Я, ат.

Даян (угын төшереп җибәрә). Кем син? Су кызы...

Көмешсылу. Авызың ачылып калды, батыр егет. Әле генә дошман белән алышырга әзер идең. Миннән курыктыңмы?
Даян. Син бит Кыз кеше, дошман түгел. Синең белән көрәшү егет эше түгел.
Көмешсылу. Минем барлыкка ышандыңмы?
Даян. Ышандыңмы дип, мин сине әкияттә генә яшисең дип белә идем.

Көмешсылу. Без барыбыз да үзебез уйлап чыгарган әкият дөньясында яшибез. Сез, кешеләр, бигрәк тә. Көн дә берәр нәрсә уйлап табасыз. Бер-берегезгә ышанмыйсыз, алдыйсыз, юк-бар нәрсә өчен тарткалашасыз. Рәхәттән туеп, кыенлыкларны да үзегез китереп чыгарасыз. Сез беркайчан да тыныч кына яши алмыйсыз.

Даян. Әллә син бездән акыллырак инде, Су кызы?

Көмешсылу. Ә син уйлап кара: мин ни өчен башкаларга күренмим?

Даян. Куркасыңдыр.

Көмешсылу. Юк, мин берәүдән дә курыкмыйм. Күпләр бар нәрсәдән дә үзләренә файда гына эзлиләр. Мин мәкерле адәмнәрне яратмыйм, алар белән очрашу йөрәгемне әрнетә. Айсылу саф йөрәкле, чиста күңелле. 

Даян. Ә мин?

Көмешсылу. Белмим. Айсылу күңелендә кешеләргә ышаныч бар. Ә син иң якын кешеңә дә ышанмадың. Егет солтаны сөйгән ярына ышанмаса, аның илдә таянычы югалыр. Кешене мәхәббәт белән олы ышаныч яшәтә. Аңладыңмы?

Даян. Хәзер аңладым. Син мине гафу ит, Су кызы.

Көмешсылу. Көмешсылу мин. Минем бу дөньяда яшәвемне берәүгә дә сөйләмәскә ант ит. Югыйсә мин сине ташка әйләндерәм.
Даян. Әнә, син дә ышанмыйсың бит.

Көмешсылу. Үзенең ышанмавы белән сөйгәнен рәнҗеткән кешегә мин дә ышана алмыйм.
Даян. Курыкма, мин синең турында берәүгә дә сөйләмәм. Ялгышуымны аңладым.
Көмешсылу. Бар, сөйгән ярыңны эзләп тап та башкача аны рәнҗетмә. (Күздән югала.)

Даян. Менә сиңа әкият. Күземә генә күрендеме соң? (Чыга.)

3 нче күренеш
Алмаз яшеренгән урыныннан чыга. Чишмәдән су эчә.

Алмаз. Кайдан килеп чыкты соң болар? Чишмәсе безнең авылныкы, тик моның суы көмешсыман чиста, тәмлерәк тә, хәтта челтерәве дә икенче төрле. Айсылу дигәне нинди чибәр. Ә Даяны кем? (Учы белән маңгаена сугып.) И, тинтәк баш. Көндез әбекәй сөйләгән иде бит алар турында. Көмешсылу да биредә. (Куркып китә.) Ә мин кайда соң алайса? Нишләп алар монда? (Тирә-якка карап йөри.) Бездә мондый урманнар юк хәзер. Кайда соң мин? Борынгы Болгар җиренә килеп эләктем бугай. Теге хикмәтле мөһер гаепле моңа. Әй, берәр кеше бармы монда?
Көмешсылу (керә). Адаштыңмы әллә? Ник дөнья бетереп кычкырасың?

Алмаз. Син кем соң?

Көмешсылу. Зурларга “сез” дип дәшәләр бездә?

Алмаз. Гафу итегез, сез кем?

Көмешсылу. Мин бу салкын чишмә белән Зәңгәр күлнең хуҗасы. (Алмазны әйләндереп-әйләндереп карый.) Син ник болай киендең соң әле? Айдан төшмәгәнсеңдер бит?
Алмаз. Бездә шулай киенәләр. Мин Болгар ханлыгы кешесе түгел, мин киләчәктән килдем.
Көмешсылу. Киләчәктән килеп буламыни? 
Алмаз. Була торгандыр инде. Мин монда бит.
Көмешсылу. Ничек итеп? Син үз акылыңдамы соң, саташмыйсыңдыр бит?

Алмаз. Юк, бугай. Мин бирегә ничек килүемне үзем дә белмим.
Көмешсылу. Илең кайда?

Алмаз. Илем – Татарстан минем. Туган авылым хәзер дә менә шушы урында, тик менә бу урманнар юк инде, юкка чыкты. Зәңгәр күлгә коя торган бу чишмә дә мондый түгел, саекты.
Көмешсылу. Урман юкка чыга димени? Нишләттегез аны?
Алмаз. Мин туганчы ук кискәннәр урманны. Һаман да кисәләр. Бөтенләй бетәргә дә күп калмаган инде.

Көмешсылу. Син бу турыда тыныч кына сөйлисеңме?

Алмаз. Юк, мин бик борчылам. Табигатьнең безгә җәза бирүеннән дә куркам.

Көмешсылу. Табигать үз балаларын җәзаламый. Кеше үзен-үзе харап итә. Яшәгән җиренең, эчкән суының кадерен белми. Адәм баласы нәрсә югалтуын аңламый. Ул байлыкны бер югалтса, кайтарып алу авыр булачак икәнлеген белми.
Алмаз. Мин дә шулай уйлыйм, шуңа күрә табигатьне юк итүчеләргә каршы көрәшергә уйлыйбыз.

Көмешсылу. Нишләмәкче буласыз инде?

Алмаз. Без тирә-якны чистартудан башладык.

Көмешсылу. Күңелең яхшылыкта синең. Сиңа ышанырга була.
Алмаз. Мин кулымнан килгәнчә тырышам инде.

Көмешсылу. Тик сиңа монда килү кирәкмәс иде. Үзең яшәгән вакытка кире кайта алмасаң нишләрсең?

Алмаз. Минем ул турыда уйлаганым юк әле... (Әйтеп бетерә алмый, Көмешсылу аны туктата.)

Көмешсылу. Тс-с, кемдер килә.
Сөрәнче тавышы ишетелеп, бераздан үзе дә күренә. Көмешсылу белән Алмаз куак артына яшеренәләр.
Сөрәнче. Тыңлагыз, тыңлагыз. Ишетмәдек, димәгез. Болгарга таба дошман явы кузгалган. Хан үзенең гаскәре белән Чулман аръягына яуга чыгарга җыена. Унсигез яшьтән узганнарга хан сарае янында җыелырга фәрман бирелде. (Сөрәнче кычкыра-кычкыра узып китә.) Тыңлагыз, тыңлагыз...
Көмешсылу. Тагын яу белән киләләр. Илдә тынычлык бетә икән. Болгарның бай яшәвенә кызыгучылар күп шул. Сугышчыларга җиңеп кайтырга язсын инде.
Алмаз. Мин дә сугышка барам. Миңа сугыш киемнәре табарга булыш әле, Көмешсылу.

Көмешсылу. Ат ияренә баскан килеш, кылычка кылыч килү, ук атып, дошманга тидерү синең кулыңнан килә торган эш түгел, Алмаз. Син әле бик яшь. Килгән җиреңә кире кит, егет. Шулай әйбәтрәк булыр. Миңа да тынычрак булыр.
Алмаз. Ник алай дисең?

Көмешсылу. Син – минем кунагым. Мин синең өчен куркам. Миңа сине якларга туры киләчәк.

Алмаз. Мин үз-үземне яклый алам. Юк, мин монда калам.

Көмешсылу. Ихтыярың. Ярдәм кирәк булса, мине чакыр. (Чыга.)
4 нче күренеш
Алмаз чишмә буена барып утыра. Айсылу белән Даян керәләр. Алмазны күрмиләр.
Даян. Бу минем беренче тапкыр яуга баруым түгел. Ник куркасыңдыр, аңламыйм.
Айсылу. Син артык кызу канлы, уйламыйча-нитмичә, дошман уртасына ташланырсың дип куркам.
Даян. Минем нинди мәргән булуымны беләсең. Уйлап торсаң, дошман явы сытып узачак. Болгар гаскәре моңарчы илгә чит-ятны кертмәде, моннан соң да шулай булыр. (Кызны кочаклый.)

Айсылу (аны иркәләп). Батырым син минем.
Даян. Айсылуым, сине ничек сөюемне беләсең, әгәр кайтмый калсам... (Айсылу кулы белән аның авызын каплый.)
Айсылу. Мине яратсаң, зинһар, андый сүзне әйтмә.

Даян. Ярый, ялгыш әллә нинди уйлар килгәнгә генә ычкынды ул сүз.

Айсылу. Начар уйны башыңа да кертмә, яме. Ни уйласаң, шул алдыңа килер, ди минем әни.

Даян. Шикләнмә, Айсылу, мин синең яныңа җиңүче булып, исән-сау әйләнеп кайтырмын.
Айсылу. Рәхмәт, сөеклем. Мин сине сагынып көтәрмен.
Даян. Шулай да хан улы Алчыннан саклан.

Айсылу. Ул яуга бармыймыни?

Даян. Юк, гаскәр белән хан үзе бара. Алчынны Болгар җирен сакларга калдыра.

Айсылу. Мин аннан куркам. Ул мине очраткан саен, ашардай булып карый.
Даян. Курыкма, шулай да бу тирәдә үзең генә йөрмә.

Айсылу. Даян, мин дә синең белән яуга китәм. Атта оста йөрүемне беләсең, ук-җәядән дә ата беләм. Ирләр киеменә киенәм дә бергә китәрбез.

Даян. Юкны сөйләмә, Айсылу. Яу чабу хатын-кыз эше түгел.

Айсылу. Алчынның мәкерле булуын онытма, ул мине тынычлыкта калдырмас дип куркам.
Даян. Аның да башы ике түгел. Ул синең миңа ярәшелгәнеңне белеп тора. Хан – бик гадел кеше, аның болай кылануын якламас. Тимәс ул сиңа, курыкма.
Шаулаша-шаулаша ике сакчысы белән Алчын керә.
Алчын. Менә кайда яшеренеп ята ул. Бөтен сугышчылар яуга әзерләнгәндә, Даян мәргән кыз куенында рәхәт кичерә.

Даян. Мин сугышка китәм, сөйгән ярым белән саубуллашырга хакым бар, Алчын ханзадә.

Алчын. Даян мәргән, яу килгәндә, син илең турында уйларга тиеш. Сөйгән кызы белән саубуллаша, имеш. Менә мин, хан чыгарган фәрманга каршы килә, дип, маңгаеңа шушы мөһерне сугам да сине зинданга ташлатам. Сиңа аннан чыгу булмаячак. Сакчыларым, тотыгыз аны. (Даян сакчылар белән сугыша, Айсылу аны якларга ташлана. Аны Алчын тотып ала, алар тарткалашканда, ханзадәнең мөһере чишмәгә төшеп китә. Айсылу аның кулыннан ычкына. Даян сакчыларның икесен ике якка алып ыргыта. Алчын, Айсылуны эләктереп, чыгып китмәкче була. Алмаз аның каршына килеп баса. Мондый киемдәге егетне күреп, ханзадә аптырап кала. Алмаз карате алымын кулланып, аңа тибә, Алчын егыла.)
Даян. Син кайдан килеп чыктың бирегә?

Алмаз. Мин чишмә буенда идем.

Айсылу. Болар айныганчы китик моннан.
Даян. Тиз генә айнымаслар, йөрмәсеннәр иде юк эшне бар итеп. (Чыгалар.)
Бераздан Алчын да, сакчылар да торып басалар.

Алчын. Кем булды бу? Үзе яшь кенә.

1 нче сакчы. Мин аны күрми дә калдым.

2 нче сакчы. Бу җирне җенле урын дип сөйлиләр иде, әллә җен булды инде?

1 нче сакчы. Киеме дә юк өстендә.

2 нче сакчы. Сугышчыга да охшамаган. Тьфү, тьфү, Су кызының хикмәте бу, китик моннан тизрәк.

Алчын. Мөһер дә югалды. Аны җуйган кеше дошманга тиң санала. Атам мине гафу итмәс моның өчен.

1 нче сакчы. Кайгырма, ханзадә, әлегә ханга белдерми тор, табарбыз.

2 нче сакчы. Син шунда утырып тор, ханзадә, без тирә-яктан эзләп карыйк. (Чишмә буена килеп эзләнә башлыйлар.)

Алчын. Каһәр суккан, Даян. Барыбер мин сине җиңәчәкмен. Болгар сылуы Айсылу минеке булачак. Өстенлек минем якта: син сугышка китәсең, мин монда калам. Янында син булмагач, Айсылуың беркая да китә алмас. (Сакчыларга.) Әй, таптыгызмы мөһерне?
1 нче сакчы. Күренми.

2 нче сакчы. Мин судан да эзләдем. Юк, мөһер.

1 нче сакчы. Әйтәм бит, шул су кызының эше. Җеннәре яшерде ул мөһерне.

Алчын. Ярар, юкны сөйләмә. Икенче юлы яхшылабрак эзләрсез. Хәзер китәргә кирәк. Хан күрсәтмәләрен алып каласым бар. (Чыгалар.)

5 нче күренеш

Даян, Айсылу, Алмаз шул ук чишмә буенда.
Даян. Ярдәмең өчен рәхмәт, егет. Бик вакытлы килеп чыктың.
Айсылу. Югыйсә Алчыннан җиңел генә котылып булмас иде.

Даян. Тукта әле, нишләп моңа кадәр минем сине күргәнем булмады, син кайсы якныкы? Исемең ничек?
Алмаз. Алмаз исемле. Мин дә шушы яклардан.
Даян. Ник болай киендең?

Алмаз. Эссе җәйдә шулай рәхәтрәк.

Даян. Ярый, үзеңә ярагач, миңа барыбер. Миңа синең куркак булмавың ошады, Алмаз.

Алмаз. Кешене тибеп егу батырлык та түгел инде.

Айсылу. Син дөрес эшләдең. Алчын ханзадә артык азынды, аны акылга утырту кирәк иде.
Даян. Шулай да син сак бул, Алмаз. Алчын җаен туры китереп үч алмыйча калмас.
Алмаз. Даян мәргән, рөхсәт итсәң, мин дә синең белән яуга китәр идем.

Даян. Юк, син әле бик яшь.

Алмаз. Мин барын да булдырам.

Даян. Хан фәрманына каршы барырга ярамый. Ул яшүсмерләрне яуга җибәрүгә каршы. Алар ил эчендә тәртип сакларга тиешләр.

Алмаз. Нишлим мин монда?

Даян. Мин сиңа җаваплы эш тапшырсам, булдыра алырсыңмы?
Алмаз. Тырышырмын, Даян мәргән.

Даян. Син Айсылуның сакчысы булырсың. Алчынны якын да җибәрмәссең.

Алмаз. Мин риза.

Айсылу. Мин дә риза. Мин сине саклармын, син – мине. (Көлешәләр.)

Даян. Айсылу, миңа китәргә вакыт. Хан көтә. Исән-сау тор, багалмам.

Айсылу. Мин сине көтәрмен. Син үзеңне сакла, Даян. Исән-имин кайтырга язсын.

Даян. Алмаз, сау бул. Мин әйткәннәрне онытма. Алчын бик тә мәкерле, сак бул. (Чыга.)

Алмаз. Даян сугышта озак торыр микән?

Айсылу. Дошманны илдән куып чыгарганчы, кайчак айлар буе сугышалар, бер-ике атнадан җиңеп кайткан чаклары да булды.
Алмаз. Даян мәргән бик көчледер.

Айсылу. Әйе, ул чын сугышчы. Бернидән дә курыкмый.

Алмаз. Айсылу, безгә Алчыннан саклану җиңел булмас. Риза булсаң, минем сиңа бер тәкъдимем бар.

Айсылу. Ни уйлап чыгардың инде син?

Алмаз. Безгә сугышчылар киеме табарга кирәк. Таба алырсыңмы?

Айсылу. Кара, шәп булыр иде. Алай ышанычлырак та. Син дә болай ярым шәрә йөрмәс идең. (Күңелсезләнеп.) Тик Алчын мине барыбер таныр.

Алмаз. Сиңа мыек ябыштырырбыз. Ук-җәяң дә булгач, сине сугышчыдан аерып та булмас әле.
Айсылу (көлеп). Хәйләкәр син, Алмаз. Даян сиңа мине сакларга кушты түгелме соң? Айсылу үзен-үзе сакласын дисеңмени?

Алмаз. Аның гаебе юк. Сакланганны саклармын, дигән.

Айсылу. Ярый алайса, мин риза. Абыйдан калган киемнәр дә бар әле миндә. Сиңа гына юнәтәсе кала. Әйдә, киттек. (Чыгалар)

2 нче пәрдә
1 нче күренеш

Чишмә буенда Алчынның сакчылары мөһер эзлиләр. Алчын керә.
Алчын. Мөһерне таптыгызмы?

1 нче сакчы. Юк, ханзадә, актармаган урын калмады. Су иясе ерак яшергән, ахры.

2 нче сакчы. Шул гына. Теге җене, малай кыяфәтенә кереп, бер генә типте, син шунда ук кәкрәеп төштең, ханзадә .

Алчын. Нинди су иясе дә нинди җен? Сез дә әкият сөйләп тормагыз әле, эч пошырып. Бәлки, берәрсе тапкандыр?

1 нче сакчы. Монда берәү дә йөрми.

Алчын. Айсылуның да күренгәне юкмы?

1 нче сакчы. Даян сугышка киткәннән бирле, аның бөтенләй күренгәне юк.

Алчын. Эзләмәгез мөһерне, икенчене ясатырмын. Сез миңа Айсылуны табып китерегез. Даян кайтканчы, миңа аны үземнеке итәргә кирәк.
2 нче сакчы. Беркайда да юк ул.

Алчын. Качып ятадыр, эзләгез, табыгыз.

1 нче сакчы. Ханзадә, хан сезнең ниятне белсә, бик каты тузыначак, хәтта җәзалатуы да бар. Ул үз сугышчыларына, аларның гаиләләренә зыян китергәнне бер дә яратмый. Даян – ханның иң оста укчысы.

Алчын. Син мине өйрәтеп торма әле. Теге көнне мине тибеп еккан малайны да таба алмадыгыз. Әрәмтамаклар сез. Күп белсәгез, икегезне дә сугышка җибәртермен. Рәхәтнең кадерен белмисез. Болгарның иң гүзәл кызы Айсылу минеке генә булырга тиеш. Бөтен шәһәрне актарыгыз, тик аны миңа тотып китерегез.
2 нче сакчы. Баш өсте, ханзадә.

Алчын. Чишмә буен саклап ятмагыз. Шәһәрдән эзләгез. Аны табарга ярдәм итүчегә йөз алтын тәңкә вәгъдә итегез.

1 нче сакчы. Баш өсте, ханзадә. (Чыгалар.)

2 нче күренеш

Айсылу белән Алмаз керә. Икесе дә сугышчылар киеменнән. Тиз генә танырлык түгел.

Алмаз. Киттеләр. Ике көн буена чишмәне актардылар. Эзләгәннәрен тапмадылар.
Айсылу. Киттеләр, тик Алчын аларга мине эзләп табарга фәрман бирде.

Алмаз. Курыкма. Аларны ничә кат очраттык инде, танымадылар. Хәзер чишмә буена тиз генә килмәсләр.
Айсылу (ябыштырган мыегын йолкып ала). Туйдым бу мыектан. Бу киемнәрне салып, кайчан үз күлмәгемне киярмен икән?

Алмаз. Тиздән Даян кайтыр. Шул чакта син аны иң матур күлмәгеңне киеп каршыларсың. Ә мыек сиңа килешеп тора. Тимә син аңа. (Мыекны алып, Айсылуның кесәсенә сала.) Ярый, мин тирә-якны күзәтеп, тикшереп килим. Син чишмә буенда ял итеп ал. (Чыга.)

Айсылу. Кайларда йөрисең син, Даян. Айлар үтте, син һаман юк. Минем өзелеп сагынуымны сизмисеңмени соң? (Җырлый башлый.)
Зәңгәр күзле чишмәкәем,

Челтер-челтер агасың.

Сөю тулы сагышларым
Дәрьяларга саласың.

Моңлы җырлы чишмәкәем,

Җырлый-җырлый агасың.

Болгар иле сагышларын

Диңгезләргә саласың.
Сандугачлы чишмәкәем,

Назланыплар агасың.

Сөйгәнемә хәбәрем бар,
Җил куйнына саласың.

Көмешсылу күренә.
Көмешсылу. Ни булды, Айсылу? Ник сагышланасың?
Айсылу. Сөйгән ярым Даяным дошманнарга каршы яуга китте.

Көмешсылу. Мин беләм. Даян ил-көн өчен сугыша, син аны, күз яше түкмичә, сабыр гына көт.
Айсылу. Мин көтәм, Көмешсылу, тик минем яклаучым булмагач, Алчын ханзадә азына. Ул мине үзенеке итмәкче була.
Көмешсылу. Кайгырма, Айсылу. Көчләп яраттырып булмый. Мин бу җирдә бик күптәннән яшим һәм яхшы беләм: берәүнең дә мәхәббәтнең бөек көченә каршы тора алганы юк әле.

Айсылу. Алчын мине яратканнан түгел, аны сайламыйча, Даянны сөюем өчен үчләшә.

Көмешсылу. Ул бернишли алмас. Мин сине яклармын.

Айсылу. Рәхмәт, яхшы сүзең өчен, мәрхәмәтле Көмешсылу, тик ул мине теләсә кайчан әсир итәргә һәм хан сараена бикләп куярга мөмкин. Ул чагында нишләргә?
Көмешсылу. Син югалып кала торган куркак кыз түгел.

Айсылу. Бергә-бер көрәшкәндә, мин аңа каршы тора алыр идем әле, тик ул сакчылары белән йөри.

Көмешсылу. Теләсә ничек хәйләлә, тик син аны чишмә буена алып килергә тырыш. Аннан соң җырыңны җырла. Мин синең чакыруыңны аңлармын. Калганы минем эшем.

Айсылу. Ярый, Көмешсылу.

Көмешсылу. Кемдер килә, мин китим әле. (Чыга.)

Алмаз керә.

Алмаз. Тирә-якта беркем дә юк.
Айсылу. Сине берәү дә күрмәдеме?

Алмаз. Юк.

Айсылу. Әйдә, утыр, ял ит. Мин шушы чишмә буенда гына йөрәгемә тынычлык табам. Син дә тыңла, аның сулышын тоярга тырыш. Җир яратылганнан бирле челтер-челтер ага да ага ул. Без бу җирдән мәңгелеккә күчкәч тә, салкын чишмә челтерәвеннән туктамас. Аны туктатырлык көч юк.
Алмаз. Минем әбием бу чишмә турында әллә нинди риваятьләр белә. Кайчандыр дошман яулары Болгарга килеп җиткән, тик аны ала алмаган. Халкын буйсындыру өчен, дошман аны сусыз калдырырга, чишмәне агуларга теләгән. Бер батыр укчы аларга каршы көрәшкә чыккан. Дошманнар күп булган. Батырның хәле бетә башлаган. Ул чигенә башлагач, чишмә иясе Көмешсылу аңа ярдәмгә килгән. Чишмә суы ярларыннан чыгып, дошманны дәрьяга агызган.
Айсылу. Кара әле, үзең яшь кенә, ә күпне беләсең.

Алмаз. Мин күп укыйм, Айсылу.

Айсылу. Нәрсәләр укыйсың инде син?

Алмаз. Төрле илләр, халыклар турында укыйм, аларның телләрен өйрәнәм.

Айсылу. Ә мин мөнәҗәтләр чыгарам. Җырларга яратам.

Алмаз. Беләм мин синең җырыңны.

Айсылу. Тыңлап тордыңмыни?

Алмаз. Юк, әбием дә җырлый ул җырны. Ул борынгы Болгардан безгә килеп җиткән, ди әбием.

Сөйләшкән тавышлар ишетелә. Айсылу очлымын киеп куя, мыегын ябыштыра. Ике сакчы килеп керә.
1 нче сакчы. Әй, сез кемнәр?
Алмаз. Без чишмәне саклыйбыз, ә сез кемнәр?

2 нче сакчы. Күп белмә, тиз картаерсың.

Алмаз. Ярый, алайса.

1 нче сакчы. Монда Айсылу исемле кыз күренмәдеме?

Алмаз. Бер кечкенә генә кыз әбисе белән суга килгән иде. Шулмы? Башка кеше йөрми монда.

2 нче сакчы. Юк, ул түгел. Кара әле, ник син генә сөйләшәсең? (Айсылуга күрсәтеп.) Ник ул сөйләшми.

Алмаз.Телсез ул, пәпә. Тумыштан шулай.
1 нче сакчы. Ярый, без китәбез, бу тирәдә башка кызлар күренсә, безгә әйтерсең.

Алмаз (читкә). Әйтте, ди, тот капчыгыңны.

1 нче сакчы. Ни дидең?

Алмаз. Йөгереп барып әйтермен, дидем.

2 нче сакчы. Ярый, без китик. Бу егет ышанычлы күренә. (Чыгалар.)
Айсылу (көлә). Каян башыңа килә шундый сүз, пәпә, тумыштан шулай, имеш.

Алмаз. Бәйләнгәннәрен көтеп торыйммы, миңа бит сине сакларга кушып калдырдылар.

Айсылу. Алмаз, Даянның карт анасы янына барып килсәк, ни диярсең?

Алмаз. Алчын ханзадә анда сак куймадымы икән?

Айсылу. Юктыр.

Алмаз. Киттек алайса, бераз эшләрен эшләп кайтырбыз. (Чыгалар.)
3 нче күренеш
Кычкырышкан тавышлар. Бераздан ике сакчы Айсылуны ике яктан тотып керәләр.
1 нче сакчы. Асыл кошны тоту миңа насыйп булды.

Айсылу. Зинһар, җибәр. Минем сиңа зыяным тигәне булмады.

1 нче сакчы. Менә Алчын ханзадә килеп җитәр дә җибәрермен. Ул миңа синең башың өчен бер алтын вәгъдә итте.

2 нче сакчы. Бу киемнәрдән ничек таныдың син аны?

1 нче сакчы. Инеш буенда кер чайкый иде. Очлымын салып куйган. Озын чәчләреннән таныдым. (Алчын керә. Айсылу каршына килеп баса.)

Алчын (сакчыларга). Җибәрегез. Ничек тоттыгыз бу сылуны?
Айсылу. Коралсыз кыз балага икәүләп ябырылдылар. Куркак затлар.

Алчын. Синнән сорамыйлар.

2 нче сакчы. Йөз алтын вәгъдә иткәч, Даянның күршесе ярдәм итәргә ризалашты. Айсылу Даянның анасы янына килгәч, безгә килеп әйтте.
Алчын. Күрдеңме, Айсылу чибәр? Алтын акча барын да эшли ул.

Айсылу. Сатлык сатлыкны ерактан ук таный. Бүген мине сатса, иртәгә тагын да күбрәк акчага сине дә сатып җибәрер.

Алчын (Айсылуның битеннән сыйпап). Анысы әһәмиятле түгел. Син минем кулда. Даян кайтканчы, туй итәрбез, гөрләтеп яшәрбез.

Айсылу (аның кулын тешләп ала). Кагылма миңа, ханзадә. Бел, мин Даяннан башка беркемгә дә кияүгә чыкмыйм.

Алчын. Кара ничек усал, бармакны өзә язды. Сакчылар, алыгыз аны, сарайга кертеп бикләгез. Акылына килгәнче, шунда торыр.
Айсылу. Алчын ханзадә, тукта, иң элек минем бер теләгемне үтә.
Алчын. Ни телисең?

Айсылу. Бу чишмәне әллә бүтән күрә алам, әллә юк. Мин аңа багышлап чыгарган бер җырымны җырлар идем, рөхсәт ит, ханзадә.

Алчын. Җырла соң. (Айсылу җырлый.)     
                                   Челтер-челтер салкын сулы, 
                                    Зәңгәр күзле чишмәкәй,
                                    Су кызы Көмешсылуга
   Миннән хәбәр бирсәнә.

Көмешсылу судан чыга. Бар да шаккаталар.

Көмешсылу. Айсылу, ни булды? Әйт гозереңне, үтим.
Айсылу. Алчын ханзадә мине хан сараена алып китмәкче була. Ярдәм итче, Көмешсылу.

Көмешсылу. Алчын ханзадә, яхшылык белән үтенәм, тимә Айсылуга, аның сөйгән яры бар.

Алчын (шаркылдап көлә). Әй, син, Су кызы, әллә сине дә үзем белән алып китимме, бик чибәр күренәсең.
Көмешсылу. Егет солтаны булсаң да, оятсыз икәнсең. Айсылуның сөйгәне бөек хан белән яу кырында сугыша. Моның өчен сине атаң гафу итмәс.

Алчын. Мин атам сүзе белән яшәмим, минем үз башым бар.

Көмешсылу. Ата-ана сүзеннән чыккан кеше ил хөкеменә дучар булыр, мәңге рәхәт күрмәс, бәхет аннан йөз чөерер. Соңгы кат кисәтәм, җибәр Айсылуны, ахыры хәерле булмас.

Алчын. Ниндидер Су кызы ханзадәгә боерамы?

Айсылу. Оялыр идең, ханзадә, кем белән сөйләшкәнеңне күрмисеңме әллә? Синең алдыңда бөек Су иясе тора. Ул – чишмәне агулап, Болгарны юк итәргә теләгән дошманны җиңгән Көмешсылу.

Алчын. Андый әкияткә ышанмыйм мин. Менә мине җиңеп карасын ул. Айсылу, җырыңны җырладың, ә хәзер син минем белән сарайга китәсең.

Көмешсылу. Яхшы атадан яман туган нәрсә икәнсең. Син олылар сүзен аяк астына салып таптадың. Алайса... (Көмешсылуның сүзе бүленә.)
Алмаз йөгереп керә. Айсылу янына бара.
Алмаз. Айсылу, кер чайкарга киткән җиреңнән юкка чыктың. Көчкә эзләп таптым үзеңне. Менә кайда икәнсең.

Алчын. Сакчылар, теге миңа тибеп качкан егет бит бу, тотыгыз үзен.
Алмаз. Алчын ханзадә, хан гаскәре җиңеп, Болгарга кайта. Үзем ишеттем, сөрәнче шулай дип кычкырып узды. Җибәр Айсылуны.
Алчын. Сакчылар, нәрсә карап торасыз, әмерне үтәгез.

Көмешсылу. Туктагыз, югыйсә миннән яхшылык көтмәгез. (Бар да туктап кала.) Алчын, куркак булмасаң, күземә туры кара.
Алчын. Я, карадым, ни диярсең?
Көмешсылу. Тагын бер кат кисәтәм, җибәр Айсылуны.
Алчын. Юк, җибәрмим.

Көмешсылу. Алайса баскан җиреңдә ташка әйлән.

Алчын бөгелеп төшеп, ташка әйләнә. Бар да шаккаталар.
1 нче сакчы. Нишләдең син, сихерче, Алчын ханзадәне кая куйдың? Ханга ни әйтербез? (Ташны тотып карый.) Су иясе ханзадәне ташка әйләндерде дигәнгә кем ышаныр? Мин сине тотып, хан янына алып барам. (Көмешсылуга таба атлый.)
Көмешсылу. Ташка әйләнәсең килмәсә, якын килмә. (1 нче сакчы туктап кала.) Айсылу, Алмаз, сез китегез.

2 нче сакчы. Китми торсыннар әле. Хан алдында җавап бирәселәре бар. (Айсылуны тотып ала.)

Даян килеп керә. Ук-җәясен киереп тоткан.

Даян. Кагыласы булма Айсылуга. Җибәр. (Сакчы кызны җибәрә.)

Айсылу (Даянны кочаклап). Даян, мине Көмешсылу Алчыннан коткарды.

Даян. Рәхмәт, Көмешсылу.

Көмешсылу. Ярый, мин кулымнан килгәнне эшләдем, сөйгәнеңне сакла, Алчын. (Чыга.)
Даян. Алчын кайда?
Айсылу. Әнә тегендә.

Даян. Таш өеме бит ул.

Айсылу. Көмешсылу ханзадәне ташка әйләндерде. Хәзер сакчылары аркылы төште.
Даян. Исән чакта китегез моннан, югыйсә ук очына алам мин сезне.
1 нче сакчы (Алмазга барып ябыша, аның күкрәгенә хәнҗәрен тери.) Атсаң, бу малайны юк итәм.
Алмаз. Даян мәргән, коткар...

4 нче күренеш

Шул вакытта диванда йоклап ятучы Алмаз кычкырып җибәрә дә уянып китә. Кулындагы мөһере күкрәгенә терәлгән булган. Әбисе аны уятып маташа.
Гөлбикә. Нишләп көпә-көндез бастырылып ятасың, улым.
Алмаз күкрәген тотып карый.

Алмаз. Кулымдагы теге табылдык мөһер күкрәгемә терәлеп торган икән. Мин хәнҗәргә кадалдым дип торам. Даян кайда?
Гөлбикә. И ходаем, әллә саташасың инде, улым. Нинди Даян ул? Башың да кайнарланып киткән икән. Тор, чәй эчәрсең.
Алмаз торып утыра. Өендә икәнен күреп тынычлана.

Алмаз. Әбекәй, мин борынгы Болгарда булдым. Айсылу белән Даянны, Көмешсылуны күрдем. Мин чак-чак кына үлми калдым.

Гөлбикә. Син шуңа куркып уяндыңмыни? Төш кенә ул, улым. Бая мин сөйләгәннәр төшеңә кергән.

Алмаз. Менә сиңа кирәк булса. Карале, әбекәй, бу әкиятне хәзерге яшьләр белми бит.
Гөлбикә. Нишләп әкият булсын ул? Даян мәргән белән Айсылу чибәрнең исеме безнең көннәргә кадәр килеп җиткән.
Алмаз. Әбекәй, минем башта бер план туып килә бит әле. Син миңа ярдәм итәргә ризамы?

Гөлбикә. Чүп җыярга чакырасыңмыни?

Алмаз. Юк ла инде. Без, яшьләр, күл тирәләрен, чишмә буйларын чистартып, анда ял итү урыннары ясар идек. Син үзең белгәннәрне туристларга сөйләрсең. Чишмә буендагы теге зур таш турында сөйләгәндә, миңа да бик кызык булган иде. 
Гөлбикә. Ташка әйләнгән хан улы Алчын турында әйтәсеңме?

Алмаз. Мин аның ташка әйләнүен үз күзләрем белән күрдем бит.
Гөлбикә. Һаман төшеңнән арынып бетә алмыйсың, улым. 

Алмаз. Сүзгә бәйләнмә әле, әбекәй. Зәңгәр күлдә яшәгән Көмешсылу турында сөйләрбез. Бар да белсен иде бу риваятьләрне. Бу урыннарны килгән кунакларга күрсәтербез. Җиребезнең матурлыгына соклансыннар.
Гөлбикә. Дөрес, улым. 
Алмаз. Ул чишмә буйларының ямьлелеге, әбекәй. Хәзер кайда соң ул ямь? Мин төшемдә аю адашырлык урманнар күрдем. Кайда соң алар хәзер?
Гөлбикә. Шундый зурмы, улым? 
Алмаз. Күрсәң, үзең дә шаккатыр идең.

Гөлбикә. Борынгы заманда монда калын урманнар булган, дип безнең әбиләр дә сөйли иде. Мин яшь чакта да урман зур иде әле. Адәм балалары кисеп бетерде ул урманнарны. Яңасын утыртырга уйлаучы юк. Урманнар беткәч, Зәңгәр күлнең дә суы саега. Салкын чишмә томалана бара, күлне туендыра алмый.
Алмаз. Табигатьтә бар да бер-берсенә бәйләнгән шул, әбекәй. 
Гөлбикә. Бу галәмәттән кеше үзе интегә. Үзе утырган ботакка үзе балта чапканга күрә шулай. Урманнар бетсә – сулар һавасы, чишмәләр юкка чыкса, эчәр суы калмаячагын аңламый адәм баласы.
Алмаз. Әбекәй, син шулар турында сөйли аласың бит. 
Гөлбикә. Кит әле, булмаганны, җитмешкә җиткәч, кеше көлдереп йөрим, ди менә. Барын да үзегез эшләрсез, сез күбәү. Әнә дустың да кереп килә. Мин базга төшеп, каймаклы катык алып меним әле. (Чыга. Азат керә.)

Азат. Алмаз, әйдә, сине су буенда көтәләр, укытучы абый да килде. Күп эш башкаргансыз, дип мактады. 
Алмаз. Ислам абый мактадымы? Шәп бит бу, ә? Димәк, без үзебез генә түгел.

Азат. Быел ук Зәңгәр күл тирәли агач утыртырбыз, ди. Чишмә буйларын гел карап торырбыз, матурлык матурлыкны тудыра ул, ди.
 Алмаз. Азат, минем башта шәп уйлар туып килә бит әле.

Азат. Тагын ниләр уйлап таптың?
Алмаз. Бая йоклап кителгән. Мин төшемдә борынгы Болгарга барып чыкканмын. Борынгы җирләрнең матурлыгын күргәч, ул планым тагын да ныгыды. Мин Болгарга килеп эләккәч... (Азат аны бүлдерә.)
Азат. Ул әкиятеңне башка вакытта сөйләрсең. Иң элек планың турында әйт.

Алмаз (читкә). Азат та ышанмый. (Азатка.) План шундый. Без барлык яшьләрне оештырып, чистарту эшен дәвам итәбез. Килгән туристларга Болгар турында белгәннәребезне, китаптан укыганнарыбызны сөйләрбез. 
Азат. Менә монысы шәп.

Алмаз. Мин бая чишмәдән тапкан мөһер хан мөһере икән.
Азат. Кем әйтте?

Алмаз. Белдем инде... Аны археологларга бирергә булыр, тикшерсеннәр. Иң элек Ислам абыйга күрсәтәм әле. 

Азат. Минемчә, бу мөһернең табылуы очраклы түгел. Ерак бабаларыбыз рухы нидер әйтергә тели кебек.

Алмаз. Үзләрен онытмавыбызны телиләр алар. Туган җиребезнең тарихы бик кызыклы. Аны башкаларга таныту өчен, зур эш башларга вакыт җитте.
Азат. Кара әле, мин дә бу җирләрнең элекке матурлыгын кире кайтарырга кирәк дип уйлап йөри идем бит. Димәк, башлаган эшебезне дәвам итәбез.
Гөлбикә керә.

Гөлбикә. Мәгез, балалар, катык ашап алыгыз.

Азат. Рәхмәт, Гөлбикә әби, безне күл буенда көтәләр, ашыгабыз. 

Алмаз. Әбекәй, ачуланма, яме, безгә китәргә кирәк. Яңа эш башлыйбыз. 
Гөлбикә. Сөбханалла, ачуланмыйм, балалар. Бигрәкләр дә табигать җанлы булдыгыз инде, шуңа сөенеп бетә алмыйм. Барыгыз, җыегыз үзегез кебекләрне. Сез җиңәрсез. Гаделлек җиңәргә тиеш. Бу җиргә элеккеге гүзәллеген, чисталыгын, байлыгын кайтарыгыз. Урманнарны яңадан утыртыгыз. Чишмә-күлләрне тазартыгыз. Җирне, кешелекне матурлык кына коткара ала. Изге сәгатьтә, балалар. (Чыгалар.)
Бетте

